Dragnea, întrebat dacă garantează că nu a existat OUG pentru amnistie și grațiere: Sunteți bancă? Să garantez la bancă?

Liviu Dragnea a evitat din nou să dea un răspuns concret la întrebarea despre ordonanța de urgență privind amnistia și grațierea, pentru adoptarea căreia a făcut, săptămâna trecută, presiuni asupra Guvernului și asupra ALDE.

Inițial, liderul PSD s-a făcut că nu înțelege întrebarea jurnaliștilor care i-au solicitat să spună dacă a existat OUG pe amnistie. ”Fiscală?”, a fost replica lui Dragnea. Apoi a continuat: ”De alt tip de proiect de genul ăsta eu nu ştiu. Cum mai iese unul cu epoleţii din presă şi mai spune <<vor adopta Ordonanţa nu ştiu care>>, începe o isterie. Nu putem să conducem sau să guvernăm în felul ăsta”.

”Garantați că nu a fost?”, au insistat jurnaliștii. ”Dumneavostră sunteți bancă? Să garantez la bancă?”, a izbucnit Dragnea.

Același răspuns evaziv l-a dat liderul PSD și duminică, întrebat într-o emisiune la România TV despre privind ordonanța de urgență privind amnistia și grațierea.

„Despre acele informaţii despre amnistie care au ieşit de la securiştii din presă eu nu vreau să comentez. Incitările lui Klaus Iohannis la proteste sunt dincolo de Constituţie şi sunt şi ilegale. Nu mă mai interesează incitările lui şi ce spun unii sau alţii prin presă. Nu am de ce să comentez nişte informaţii fabricate doar-doar a incita pe cineva să iasă în stradă. Fiind non-subiect, nu avem ce să discutăm”, a susținut Dragnea.